钦定古今图书集成/明伦汇编/氏族典/第332卷 > 刘晔
## 钦定古今图书集成/明伦汇编/氏族典/第332卷 > 刘晔

按《魏志刘晔传》：“晔字子扬，淮南成德人，汉光武子阜
陵王延后也。汝南许劭避地扬州，称晔有佐世之才。
扬轻侠郑宝骁果，才力过人，欲驱略百姓赴江表彊
逼晔，晔心忧之。会太祖遣使诣州，晔要与归，数日，宝
从数百人赍牛酒来，晔斫杀宝，即乘宝马，将家僮数
人诣宝营门，呼其渠帅，喻以祸福，咸悉悦服，推晔为”
主。晔睹汉室渐微，己为支属，不欲拥兵，遂委其部曲，
与庐江太守刘勋。太祖辟晔为司空仓曹掾。太祖征
张鲁，食乏引归，令晔督后军。晔策鲁可克，驰白太祖，
遂进兵汉中。平军还，晔为行军长史。黄初元年，以晔
为侍中，赐爵关内侯。明帝即位，进爵东亭侯。晔在朝
略不交接，时人或问其故，晔答曰：“魏室即阼尚新，智
者知命。仆在汉为支叶，于魏备腹心，寡偶少徒，于宜
未失也。”薨，谥曰景。子㝢嗣。